text: Uønsket gæst gav 27-årig tre knivstik
  17 juli 2011 kl. 09.42
  En fest i Fredericia endte natten til søndag med, at en af deltagerne blev stukket tre gange med kniv.
  Efter et knivstikkeri i Fredericia blev gerningsmanden overmandet af de andre festdeltagere.
  Politiet blev tilkaldt ved et-tiden, og da betjentene nåede frem, lå den formodede gerningsmand nederst i en bunke af gæster fra festen, der holdt ham fast.
  Den 32-årige mand var mødt op til festen, men af ukendte årsager, var han åbenbart ikke særlig velkommen.
  Ifølge Sydøstjyllands Politi opstod der tumult på stedet, og en 27-årig mand blev stukket tre gange i både maven, brystet og armen.
  Også den nu anholdte mand er kørt på sygehuset, da han under tumulten fik skåret en sene over i hånden. Han var stærkt forslået, da politiet nåede frem.
  Den 32-årige fremstilles i løbet af søndagen i grundlovsforhør.
  